Medlemsnyt+12.+april+2010

Kære medlemmer af Københavns Fødevarefællesskab!

Her er seneste nyt fra vores allesammens yndlingsfødevarefællesskab, bl.a. med referat fra sidste uges stormøde, og indkaldelse til en spændende udviklingsaften d. 6. maj!

Sidste torsdag d. 8. april havde driftskollektivet indkaldt til stormøde for alle medlemmer af fødevarefællesskabet. Omkring 40 medlemmer mødte op til en positiv og afklarende debat om de værdier, som KBHFF bygger på og som udgør grundlaget for vores indkøbspolitik og arbejde i øvrigt. Et meget fyldest-gørende referat fra dagen er lagt op på vores wiki, her skal vi blot ridse de vigtigste beslutninger fra mødet op:
 * Beslutningsreferat fra stormødet**

- Efter en længere gennemgang, diskussion og et par enkelte rettelser vedtog deltagerne på stormødet driftskollektivets udkast til grundprincipper for fødevarefællesskabet. Disse grundprincipper er tiltænkt som en udvikling af det allerede eksisterende manifest. Du kan læse de 10 grundprincipper her og skrive kommentarer og forslag enten [|på forummet] eller direkte på mail til info@kbhff.dk

- I forbindelse med diskussionen af grundprincipperne blev der rejst spørgsmål om både vores definition af "økologi" og "lokalt":

Økologisk Det blev diskuteret hvor hårdt vi står på, at alle varer skal være statscertificeret økologiske, og evt. åbner op for at sælge fødevarer produceret på gårde, der er under omlægning til økologi, og som derfor producerer uden kunstgødning eller pesticider, men endnu ikke kan få fuld pris for deres varer da de endnu ikke er certificeret økologiske. Beslutningen blev, at indholdet af den ugentlige pose skal være certificeret økologisk, men at sådanne omlægningsvarer gerne må indgå i løssalget.

Lokalt Diskussionen om, hvordan vi definerer lokale fødevarer blev i højere graden en snak om hvilke varetyper vi gerne vil have. For hvis man vil f.eks. vil have ananas, så er Uganda måske det nærmeste sted. Flere nævnte at de godt kunne lide at blive konfonteret med det man kan leve af i Danmark om vinteren. Beslutningen blev, at det passer bedst til det sted fødevarefællesskabet er nu, at vi holder os 100% til produkter dyrket indenfor kort afstand af København. Endnu er der ikke en klart defineret grænse for, hvad lokalt er for KBHFF, men et konkret lød på at følge [|en radiusbaseret model ligesom den, de har i Growing Communities]. Det ville betyde at f.eks. 90% af grøntsagerne skal dyrkes indenfor f.eks. 100 kilometer af København. Driftskollektivet arbejder videre med at udvikle en radiusbaseret model, der stemmer overens med fødevarefællesskabets værdier.

Endvidere åbner grundprincipperne op for, at medlemmer af KBHFF, der har en fælles interesse eller behov for indkøb af varer som strider imod et eller flere af principperne (som f.eks. eksotisk frugt) må gå sammen og selv organisere indkøbet af disse gennem foreningen. Driftskollektivet vil gå videre med at udvikle en proces for at systematisere sådan selvorganiserede indkøbsgrupper.

- I forbindelse med princippet omkring transparens i økonomi blev det vedtaget, at en procentsats på maximum 15% af omsætningen må gå til driftsomkostninger, og det tilstræbes at holde driftsomkostninger langt under dette maximum. Pt. beregnes 10% af omsætningen til driftsomkostninger, herunder poser, vægte, transport af grøntsager, smagsprøver, samt udvikling af online betalingsløsning mv.

Fødevarefællesskabet har fået en aftale i stand med Folkets Hus om, at vi kan låne husets første sal til medlemsarrangementer den første torsdag i hver måned. Den nystiftede arrangementsgruppe står for at koordinere og arrangere disse arrangementer. Så hvis du har en god idé til at arrangemetn eller har lyst til at være med i arrangementsgruppen, så send fluks en mail til dem på **arrangement@kbhff.dk**
 * Medlemsarrangementer i Folkets Hus den første torsdag i hver måned**

Det første medlemsarrangement er allerede blevet booket til den første torsdag i maj. Rigtig mange medlemmer har udtrykt interesse for at blive mere involveret i fødevarefællesskabet på den ene eller den anden led, og nogen har ligefrem talt om at starte nye afdelinger af KBHFF på både Amager og Vesterbro.
 * KBHFF Udviklingsaften torsdag d. 6/5 kl. 19 i Folkets Hus**

Derfor holder vi en hands-on KBHFF udviklingsaften torsdag d. 6/5 kl. 19 i Folkets Hus.

Denne aften kan alle komme og lære mere om de mere involverende opgaver i fødevarefællesskabet, og man kan komme med sin gode idé og møde andre, der er med på at gøre den til virkelighed. Helt konkret vil aftenen bestå af forskellige grupper, der snakker om forskellige emner:

Mange medlemmer har vist interesse for at være pakkelærling og kasselærling i butikken. Som lærling er man i lære hos dagens "mester", som således lærer én op, så man selv en anden onsdag kan tage en mestertjans og dermed have ansvaret på dagen. Dette kursus er for alle, der er interesserede i at blive mester, men som ikke føler sig helt sikre på procedurerne endnu. Kurset giver den nødvendige indføring i hvordan man logger på vores hjemmeside for at finde dagens pakkeseddel, medlems-/bestillingslisten, regnskabsarket og mere endnu. For bedst at kunne forberede kurset vil vi gerne vide ca. hvor mange der kommer, så meld dig til kurset ved at skrive en mail til indkoeb@kbhff.dk
 * Mesterkursus**

De fleste af KBHFF's arbejdsgrupper mødes kun en gang om måneden, så det kan godt være svært at fange dem, når man bare lige er nysgerrig efter at høre mere om, hvad de egentlig laver. Hvis du er interesseret i at nærmere om en arbejdsgruppe, så kom og snak med en repræsentant for de forskellige grupper:
 * Introduktion til arbejdsgrupperne**

Butiksgruppen - Står for indkøb af fødevarer, indretning af butikken og organisering af pakning og workflowet om onsdagen.

Kommunikationsgruppen - Står for hjemmesiden, nyhedsbrevet, Facebook, medlemshåndbogen, og for at udvikle vores onlinebetalingsløsning.

Økonomigruppen - Står for regnskab og bilag, kontakt til revisor mv.

Arbejdsformidlingen - Står for at koordinere og igangsætte nye initiativer hvorigennem medlemmer kan bidrage til KBHFF, f.eks. syning af poser mv.

Arrangementsgruppen - Står for arrangementerne den første torsdag i måneden

Festudvalget - Er et helt nystartet udvalg, der gerne vil arrangere gode fester for KBHFF-medlemmerne.

Hvis du synes, at KBHFF er fantastisk idé, men at butikken ligger liiidt for langt fra, hvor du bor, så kom og snak med andre, der er i samme situation. Flere folk har snakket ivrigt om at starte nye afdelinger af KBHFF på både Amager og Vesterbro. Hvis du vil være med til at starte en ny afdeling op i dit lokalområde, så mød op her!
 * Igangsætning af nye afdelinger af KBHFF**

Det var alt for denne gang. Tak for din opmærksomhed og din grøntsagsglæde! Må foråret kysse dit sind lyst og modigt!

kærlig hilsen, dit fødevarefællesskab